钦定古今图书集成/明伦汇编/官常典/第213卷 > 杜让能
## 钦定古今图书集成/明伦汇编/官常典/第213卷 > 杜让能

按《唐书杜如晦传》：“如晦六世孙审权。子让能，字群懿，
擢进士第，宣武王铎府推官，以长安尉为集贤校理。
丧母，以孝闻。辟刘邺、牛蔚二府，稍进兵部员外郎。萧
遘领度支，引判度支。”按：“僖宗狩蜀，奔谒行在，三迁中
书舍人，召为翰林学士。方关东兵兴，调发绥徕，书诏
丛浩，让能思精敏，凡号令行下，处事值机，无所遗算。”
帝倚重之。从还京师。再迁兵部尚书，封建平县子。李
克用兵至，帝夜出凤翔，苍黄无知者。让能方直，徒步
从十馀里，得遗马，褫绅为靮乘之。朱玫兵逼乘舆，帝
走宝鸡，独让能从。翌日，孔纬等乃至。俄而进狩梁。是
时栈道为山南石君涉所毁，天子间关崄涩，让能未
尝暂去侧帝劳曰：“朕失道，再遗宗庙，方艰难时，卿不
少舍朕，盖古所谓忠于所事邪？”让能顿首曰：“臣世蒙
国厚恩，陛下不以臣不肖，使捍牧圉，临难苟免，臣之
耻也。”帝次褒中，擢兵部侍郎、同中书门下平章事。于
时嗣襄王煴即伪位，强藩大镇附者已十八，贡赋不
输行在，无以备赏劳，卫兵往往乏食，君臣搏手无他
策。让能建遣大使入河中以谕王重荣，重荣果奉诏。
已而京师平，进中书侍郎，徙封襄阳郡公。官吏多污
伪署，有司皆欲论死，让能以胁从不足深治，固争之，
多所全贷。昭宗立，进尚书左仆射、晋国公，赐铁券，累
进太尉。李茂贞守凤翔，目“大顺后兵寖，彊恃有功，不
奉法，朝廷弱，弗能制。”会杨复恭走山南，茂贞欲兼有
梁、汉，请以师问罪，未报而兵出。帝忿其专，然不得已
从之。山南平，诏茂贞领兴元、武定，而以徐彦若为凤
翔节度使，分果、阆州隶武定军。茂贞怨，不赴镇，上章
语悖慢。又贻书让能诋责，以为助守亮为乱，抑忠臣，
夺己功，其言丑肆。京师汹惧，日数千人守阙下，候中
尉西门重遂出，请与茂贞凤翔地为白姓计。答曰：“事
出宰相，我无预。”茂贞益怨。帝怒，诏让能计议，且趣调
发，经月不就第。时宰相崔昭纬阴结茂贞及王行瑜，
让能所言悉漏之。茂贞乃以健儿数百杂市人候昭
纬与郑延昌归第，拥肩舆噪曰：“凤翔无罪，幸公不加
讨，以震惊都辇。”昭纬曰：“上委杜太尉，吾等何知？市人
不识孰为太尉？”即投瓦石妄击，昭纬等走而免，遂丧
其印。帝愈怒，捕首恶诛之。京师争避乱，逃山谷间。让
能谏帝曰：“茂贞固易诛，然大盗适去凤翔国西门。又
陛下新即位，愿少宽假，以贞元故事姑息之，不可使
怨望。”帝曰：“今诏令不出城门，国制挠弱，贾生恸哭时
也。朕顾奄奄度日，坐观此邪？卿为我图之，朕自以兵
属诸王。”让能曰：“陛下欲削涤僭嫚刚主，威隆王室，此
中外大臣所宜共成之，不宜专任臣。”帝曰：“卿元辅，休
戚与我均，何所避？”泣曰：“臣位宰相，所以未乞骸骨者，
思有以报陛下，敢计身乎！且陛下之心，宪祖心也，但
时有所未便，他日臣蒙晁错之诛，顾不足弭七国患，
然敢不奉诏！”景德二年，以嗣覃王为招讨使，神策将
李鐬副之，率师三万，送彦若赴镇。昭纬内畏有功，密
语茂贞曰：“上不喜兵一出太尉。”茂贞乃悉兵迎战。盩
《厔覃王》败，乘胜至三桥，让能曰：“臣固豫言之，臣请归
死以纾难。”帝涕下不能已，曰：“与卿决矣。”再贬雷州司
户参军。茂贞尚驻兵，请必杀之，乃赐死，年五十三。弟
彦林，官御史中丞；弘徽，户部侍郎，皆及诛，帝痛之，后
赠太师。子光乂，次子晓，不复仕。晓入梁，贵显于世。